**Ministru kabineta noteikumu projekta "Ieslodzījuma vietas apmeklēšanas kārtība" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Ieslodzījuma vietas apmeklēšanas kārtība" mērķis ir noteikt kārtību, kādā Ieslodzījuma vietu pārvaldes likuma 8. panta pirmajā un otrajā daļā minētās personas apmeklē ieslodzījuma vietas. Tāpat noteikumu projekta mērķis ir noteikt transportlīdzekļu ielaišanas un izlaišanas kārtību ieslodzījuma vietas teritorijā.  Noteikumu projekts stājas spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ieslodzījuma vietu pārvaldes likuma 8. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2021. gada 6. maijā Saeimā pieņemti "Grozījumi Ieslodzījuma vietu pārvaldes likumā", kas paredz izteikt jaunā redakcijā minētā likuma 8. panta otro daļu, nosakot, ka "(2) Ministru kabinets nosaka kārtību, kādā šā panta pirmajā daļā minētās personas, kā arī citas personas apmeklē ieslodzījuma vietas". Minētie grozījumi stājušies spēkā 2021. gada 4. jūnijā.  Šobrīd kārtību, kādā apmeklētāji apmeklē ieslodzījuma vietas nosaka Ieslodzījuma vietu pārvaldes (turpmāk – Pārvalde) iekšējais normatīvais akts, kas nav saistošs ieslodzījuma vietas apmeklētājiem. Ņemot vērā Ieslodzījuma vietu pārvaldes likuma 8. panta otrajā daļā ietverto pilnvarojumu Ministru kabinetam, noteikumu izdošanai ir sagatavots jauns Ministru kabineta noteikumu projekts "Ieslodzījuma vietu apmeklēšanas kārtība" (turpmāk – Noteikumu projekts).  Saskaņā ar Ieslodzījuma vietu pārvaldes likuma 8. panta pirmo daļu bez speciālas atļaujas apmeklēt ieslodzījuma vietas ir tiesības Valsts prezidentam, Saeimas priekšsēdētājam, Ministru prezidentam, tieslietu ministram un Tieslietu ministrijas valsts sekretāram, ģenerālprokuroram un viņam pakļautajiem prokuroriem, kuri veic uzraudzību brīvības atņemšanas iestādēs, kā arī tiesu apgabalu virsprokuroriem, kuru teritorijā atrodas attiecīgās ieslodzījuma vietas, tiesībsargam un Iekšējās drošības biroja amatpersonām, valsts drošības iestāžu amatpersonām, Korupcijas novēršanas un apkarošanas biroja amatpersonām.  Noteikumu projektā ir paredzēta kartība, kādā Ieslodzījuma vietu pārvaldes likuma 8.panta pirmajā daļā minētās personas apmeklē ieslodzījuma vietu. Šobrīd, neviens normatīvais akts nenoteic to, kā iepriekš minētās personas apmeklē ieslodzījuma vietu, kādus priekšmetus tās var ienest, ievest, iznest un izvest no ieslodzījuma vietas, kā arī to, kādā veidā notiek šo personu pārbaude. Projektā ir noteikts to priekšmetu klāsts, kurus nav atļauts ienest un ievest ieslodzījuma vietā, savukārt par citiem priekšmetiem, kas ir paredzēti ienešanai, ievešanai ieslodzījuma vietas teritorijā un tie ir nepieciešami dienesta pienākumu veikšanai, ir jāinformē Pārvalde. Likumdevējs ir noteicis atšķirīgu, atvieglotu iekļūšanas iespēju Ieslodzījuma vietu pārvaldes likuma 8.panta pirmajā daļā minētajām personām, turklāt pirms iekļūšanas ieslodzījuma vietā, tiks veikta šo personu apskate, mantu un apģērba pārbaude.  Noteikumu projekts paredz iespēju, kā apmeklētāji, kuri nav minēti Ieslodzījuma vietu pārvaldes likuma 8.panta pirmajā daļā, var pieteikties ieslodzījuma vietas apmeklēšanai:  1)  elektroniski aizpildot pieteikumu Pārvaldes tīmekļa vietnē;  2) nosūtot pa pastu iesniegumu Pārvaldei vai ieslodzījuma vietai;  3) nosūtot iesniegumu Pārvaldei vai ieslodzījuma vietai, kas ir parakstīts ar drošu elektronisko parakstu;  4) noformējot iesniegumu klātienē Pārvaldē vai ieslodzījuma vietā. Noteikumi paredz, kāda veida informācija apmeklētājam jānorāda iesniegumā. Pirms apmeklētājs ieslodzījuma vietā jebkurā veidā nogādās, iznesis vai izvedis priekšmetus, izstrādājumus vai vielas, apmeklētājam iesniegumā jānorāda priekšmetus, izstrādājumus vai vielas, kurās nepieciešams ienest vai ievest, iznest vai izvest, kā arī pamatojumu (dienesta vai darba pienākumu izpildei, ar komersantu noslēgtā līguma ietvaros vai ieslodzīto tiesību nodrošināšanai u.c.) un saņemt Pārvaldes priekšnieka, Pārvaldes priekšnieka vietnieka vai ieslodzījuma vietas priekšnieka atļauju. Apmeklētāja iesniegumu izvērtē Pārvaldes priekšnieks, Pārvaldes priekšnieka vietnieks vai ieslodzījuma vietas priekšnieks, un ņemot vērā medicīnas, drošības un noziedzības novēršanas kritērijus, ne vēlāk kā 5 darbdienu laikā pieņem vienu no šādiem lēmumiem (rezolūcijas veidā):  1) atļaut apmeklējumu;  2) atļaut apmeklējumu, veicot precizējumus attiecībā uz transportlīdzekli, ar kuru apmeklētājs ieradīsies, un ar kuru nepieciešams iekļūt ieslodzījuma vietā; priekšmetu, izstrādājumu vai vielu sarakstu, kuri tiks nogādāti ieslodzījuma vietā vai izvesti no tās un šādas nepieciešamības pamatojumu; informāciju par nepieciešamību (pamatojumu) filmēt, veikt audio vai video ierakstu un izmantojamo tehniku;  3) neatļaut apmeklējumu.  Pārvaldes priekšnieka, Pārvaldes priekšnieka vietnieka vai ieslodzījuma vietas priekšnieka lēmums (rezolūcijas veidā) nav administratīvais akts Administratīvā procesa likuma izpratnē. Vērtējot iesniegumā norādīto pamatojumu, par iebraukšanu ieslodzījuma vietā ar transportlīdzekli, priekšmetu, izstrādājumu vai vielu nogādāšanu vai izvešanu no ieslodzījuma vietas, kā arī par nepieciešamību filmēt, veikt audio vai video ierakstu un izmantojamo tehniku ieslodzījuma vietā, Pārvaldes priekšnieks, Pārvaldes priekšnieka vietnieks vai ieslodzījuma vietas priekšnieks var neatļaut iepriekš minēto. Turklāt, apmeklētājs, saņemot atļauju apmeklēt ieslodzījuma vietu, bet nesaņemot atļauju iebraukt ieslodzījuma vietā ar transportlīdzekli; nogādāt vai izvest priekšmetus, izstrādājumus vai vielas no ieslodzījuma vietas vai filmēt, veikt audio vai video ierakstu un izmantojamo tehniku ieslodzījuma vietā, varēs ieslodzījuma vietu apmeklēt.  Projekts paredz speciālo atļauju veidus ieslodzījuma vietas apmeklēšanai, bet ir jānorāda, ka Noteikumu projekts neattiecas uz Pārvaldes personāla ieslodzījuma vietas apmeklēšanas kārtību, jo Pārvaldes iekšējie noteikumi nosaka kārtību, kādā veidā Pārvaldes personāls apmeklē ieslodzījuma vietas.  Noteikumu projekts paredz, ka ir trīs veidu speciālās atļaujas ieslodzījuma vietu apmeklēšanai: 1) Pārvaldes dienesta apliecība; 2) Pārvaldes pastāvīgā caurlaide; 3) vienreizējā caurlaide. Ieslodzījuma vietu pārvaldes likuma 8. panta pirmajā daļā noteiktās personas apmeklē ieslodzījuma vietu, uzrādot dienesta apliecību vai citu amatu apliecinošu dokumentu, kas savukārt precizē to, kādā veidā Ieslodzījuma vietu pārvaldes likuma 8. panta pirmajā daļā noteiktās personas apmeklē ieslodzījuma vietu.  Noteikumu projektā ir iekļautas Pārvaldes priekšnieka, Pārvaldes priekšnieka vietnieka tiesības, konkrētajos gadījumos pilnvarot ieslodzījuma vietas priekšnieku pieņemt lēmumu par apmeklējuma atļauju, izvērtējot ieslodzījuma vietas apmeklēšanas nepieciešamību un steidzamību. Šie gadījumi, galvenokārt, būs attiecināmi uz krīzes situācijām, apmācībām vai citām situācijām, kas nav saistīti ar ieslodzīto tiesību nodrošināšanu.  Noteikumu projektā ir noteikts process, kādā veidā persona var saņemt pastāvīgu caurlaidi. Iesniegumu par pastāvīgās caurlaides izsniegšanu savas kompetences ietvaros izvērtē Pārvaldes priekšnieks vai Pārvaldes priekšnieka vietnieks un, ņemot vērā medicīnas, drošības un noziedzības novēršanas kritērijus, ne vēlāk kā 20 darbdienu laikā pieņem vienu no šādiem lēmumiem: 1) izsniegt pastāvīgo caurlaidi; 2) atteikt pastāvīgās caurlaides izsniegšanu.  Noteikumu projekts parredz tiesības ieslodzījuma vietas amatpersonām veikt personas un tās personīgo mantu apskati nolūkā nepieļaut neatļauto priekšmetu, izstrādājumu vai vielu nokļūšanu ieslodzījuma vietas teritorijā vai pie ieslodzītajiem. Šī apskate noteikta Noteikumu projektā, pamatojoties uz Ieslodzījuma vietu pārvaldes likuma 22.panta pirmās daļas 4.punktu, proti, amatpersonai, pildot dienesta pienākumus, ir tiesības normatīvajos aktos noteiktajā kārtībā izdarīt personu apskati, telpu, mantu un apģērba pārbaudi, arī izmantojot tehniskos līdzekļus, izņemt priekšmetus, izstrādājumus un vielas, kuras aizliegts ienest, lietot un glabāt ieslodzījuma vietā. Noteikumu projektā ir noteikta arī transportlīdzekļa iebraukšanas un izbraukšanas kārtība no ieslodzījuma vietas un tā pārbaudes veikšana. Noteikumu projektā paredzētas ieslodzījuma vietas amatpersonu tiesības veikt transportlīdzekļa un vadītāja pārbaudi, tam iebraucot un izbraucot no ieslodzījuma vietas, neatļauto priekšmetu, izstrādājumu vai vielu, kuru ievešana vai izvešana no ieslodzījuma vietas nav atļauta, nodošana speciāli paredzētājā vietā. Ieslodzījuma vietas amatpersonas, konstatējot priekšmetus, vielas vai izstrādājumus, par kuriem nav saņemta atļauja tos nogādāt, iznest vai izvest no ieslodzījuma vietas, apmeklētāju kopā ar izņemtajiem priekšmetiem, vielām vai izstrādājumiem un noformētiem nepieciešamajiem dokumentiem nodod kompetentajai iestādei vai amatpersonai administratīvas lietvedības ierosināšanai vai kriminālprocesa uzsākšanai.  Noteikumu projektā noteikts, ka tiesībaizsardzības iestāžu transportlīdzekļus un darbiniekus, kuri pārvadā ieslodzītos, ielaiž un izlaiž no ieslodzījuma vietas, pamatojoties uz attiecīgo tiesībaizsardzības iestāžu vadītāja apstiprināto sarakstu, kurā norādīti darbinieku amati, vārdi un uzvārdi, dienesta apliecību numuri, konvojējamo ieslodzīto personu vārds, uzvārds, un ieslodzīto kopskaits. Noteikumu projekts paredz Valsts ugunsdzēsības un glābšanas dienesta vai Neatliekamās medicīniskās palīdzības dienesta transportlīdzekļa un darbinieku ieslodzījuma vietas teritorijā ielaišanas un pārbaudes kārtību. Vienlaikus Noteikumu projektā noteikta kārtība, kādā veidā ieslodzījuma vietas teritorijā ienes vai ieved, iznes vai izved materiālās vērtības. Avārijas dienestu transportlīdzekļu ielaišanas un izlaišanas kārtība no ieslodzījuma vietas, ka arī transportlīdzekļa, vadītāja, ievedamā un izvedamā aprīkojuma un dokumentu pārbaude. Pārvaldes personāla tiesības un kārtība iebraukšanai ieslodzījuma vietā tiks noteikti Pārvaldes iekšējos noteikumos.  Noteikumu projektā noteikti drošības pasākumi, kas jāievēro apmeklētājiem, apmeklējot ieslodzījuma vietu. Ieslodzījuma vietas apmeklējuma laikā apmeklētājam: 1) jāuzturas ieslodzījuma vietas amatpersonas norādītajā apmeklējums vietā; 2) aizliegts sarunāties ar citiem ieslodzītajiem bez ieslodzījuma vietas amatpersonas atļaujas; 3) aizliegts organizēt, piedalīties, veicināt vai citādi atbalstīt likumpārkāpumu izdarīšanu, apdraudēt ieslodzījuma vietas drošību vai ieslodzījuma vietas funkciju izpildi; 4) aizliegts traucēt ieslodzījuma vietas amatpersonai vai darbiniekam pildīt dienesta pienākumus; 5) aizliegts piegādāt vai nodot ieslodzītajam priekšmetus, vielas vai izstrādājumus, kas nav iekļauti priekšmetu, izstrādājumu vai vielu sarakstā, kuri tiek nogādāti ieslodzījuma vietā bez nepieciešamības pamatojuma; 6) aizliegts filmēt, veikt audio vai videoierakstu bez saskaņojuma ar Pārvaldes priekšnieku, Pārvaldnieka priekšnieka vietnieku vai ieslodzījuma vietas priekšnieku.  Lai pārbaudītu, ka apmeklētājs nav alkohola reibumā, Noteikumu projekts paredz ieslodzījuma vietas amatpersonām tiesības, izmantojot portatīvo mērierīci alkohola koncentrācijas noteikšanai izelpotajā gaisā, veikt apmeklētajam alkohola koncentrācijas pārbaudi izelpotajā gaisā. Alkohola koncentrācija izelpotajā gaisā nedrīkst pārsniegt 0,2 promiles, kas var būt cilvēka dabiskais fons. Personas, kurām, tiek veikta alkohola koncentrācijas noteikšanas pārbaude un pārbaudes rezultātā alkohola koncentrācija pārsniedz 0,2 promiles, tiek izraidītas no ieslodzījuma vietas vai netiek ielaistas. Apmeklējot ieslodzījuma vietu, personai, kura vēlas satikties ar ieslodzīto, jābūt par paraugu ieslodzītajam, jo, ievērojot visus resocializācijas pasākumus ieslodzījuma vietā un normatīvajos aktos noteikto, ieslodzītajam aizliegts lietot alkoholu saturošus dzērienus un atrasties alkohola, narkotisko vai citu apreibinošo vielu ietekmē, attiecīgi Pārvaldei ir pienākums nodrošināt to, ka pie ieslodzītajiem neierodas personas alkohola, narkotisko vai cita veida apreibinošu vielu ietekmē. Tāpat Noteikumu projektā noteikti gadījumi, kad ieslodzījuma vietas amatpersonai ir tiesības neielaist vai izraidīt apmeklētāju no ieslodzījuma vietas, kā arī pārtraukt apmeklējumu. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Pārvalde. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pārvaldes personālu, fiziskas personas, juridisko personu pārstāvji, kuri apmeklē ieslodzījuma vietu dienesta vai darba pienākumu izpildei, ieslodzītos, ieslodzīto radiniekus un citas personas, kuras apmeklē ieslodzītos ieslodzījuma vietās īslaicīgās vai ilglaicīgās satikšanās. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība un komunikācijas aktivitātes nodrošinātas saskaņā ar Ministru kabineta 2009. gada 25.augusta noteikumu Nr.970 "Sabiedrības līdzdalības kārtība attīstības plānošanas procesā" 7.4.1apakšpunktu, kurš noteic, ka sabiedrības pārstāvji ir aicināti līdzdarboties, rakstiski sniedzot viedokli par noteikumu projektu. |
| 2. | Sabiedrības līdzdalība projekta izstrādē | Noteikumu projekts un tā sākotnējās ietekmes novērtējuma ziņojums (anotācija) 2021. gada \_\_\_\_\_.\_\_\_\_\_ tika ievietots Pārvaldes, Tieslietu ministrijas un Valsts kancelejas tīmekļa vietnē. |
| 3. | Sabiedrības līdzdalības rezultāti |  |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā netiks izveidotas jaunas institūcijas un netiks likvidētas vai reorganizētas esošās institūcijas. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Boriss 67290206

[andris.boriss@ievp.gov.lv](mailto:andris.boriss@ievp.gov.lv)